Nariadenie Rady (EHS) č. 2457/78
zo 16. októbra 1978
o uzavretí Dohody vo forme výmeny listov medzi Európskym hospodárskym spoločenstvom a Tuniskou republikou o niektorých vínach s pôvodom v Tunisku, pre ktoré je povolené označenie pôvodu
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 113,
so zreteľom na odporúčanie Komisie,
keďže Dohoda o spolupráci medzi Európskym hospodárskym spoločenstvom a Tuniskou republikou [1] bola podpísaná 25. apríla 1976;
keďže dočasná dohoda [2], podpísaná v ten istý deň, vstúpila do platnosti 1. júla 1976, aby sa mohli vopred vykonávať obchodné ustanovenia dohody o spolupráci;
keďže dohoda by sa mala schváliť vo forme výmeny listov uvedenej v článku 20 ods. 2 dohody o spolupráci a článku 13 ods. 2 dočasnej dohody o uplatňovaní dojednaní stanovených v uvedených článkoch pre vína, pre ktoré je povolené označenie pôvodu podľa tuniského práva, a ktoré sú oslobodené od cla na dovoz do spoločenstva v rámci limitov ročnej kvóty spoločenstva 50000 hektolitrov,
PRIJALA TOTO NARIADENIE:
Článok 1
Dohoda vo forme výmeny listov medzi Európskym hospodárskym spoločenstvom a Tuniskou republikou o niektorých vínach s pôvodom v Tunisku, pre ktoré je povolené označenie pôvodu, sa týmto schvaľuje v mene spoločenstva.
Text dohody je pripojený k tomuto nariadeniu.
Článok 2
Predseda Rady sa týmto oprávňuje určiť osobu splnomocnenú na podpísanie dohody tak, aby zaväzovala spoločenstvo.
Článok 3
Toto nariadenie nadobúda účinnosť v deň nasledujúci po dni jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Luxemburgu 16. októbra 1978